Kien hemm 459 attentat ta' kuntrabandu f'pajjiżna minn Jannar sa Settembru ta' din is-sena. Dan ħareġ mit-tweġiba tal-Ministru għall-Finanzi Edward Scicluna għal Mistoqsija Parlamentari minn Luciano Busuttil dwar ċifri ta' dawn il-każi. Dawn l-459 qabda jinkludu: • 254 attentat destinat għas-suq domestiku li kellhom dazju perikolat • 189 attentat destinat għas-suq domestiku li kellhom prodotti projbiti • 16-il attentat li twaqqaf f'Malta ta' prodotti li kienu destinati għal suq ieħor (in transit) Dan filwaqt li twaqqfu ukoll 5 vetturi u cabin cruiser li ntużaw biex tinġarr il-merkanzija. B'dazju perikolat wieħed għandu jifhem li l-prodott ikun suġġett għal dazju fuqu li jkun għadu ma tħallasx parti minnu jew kollu. Hawnhekk il-Ministru Scicluna spjega kif il-prodotti jinkludu sigaretti, tabakk tax-xixa, diversi xorb alkoħoliċi, tabakk tal-pipa, u madum taċ-ċeramika. Il-valur ta' dazju f'dawn il-każi ammonta għal €33,061. F'dawk li huma prodotti li nqabdu f'Malta li kienu in transit, jiġifieri ma kinux destinati għal Malta, nisbu biss mediċini, sigaretti, u oġġetti kontrafatti oħrajn. F'dawn is-sittax-il attentat twaqqfu 130,527,571 prodott. Anthony Busuttil, Direttur tal-Infurzar fid-Dipartiment tad-Dwana spjega li filwaqt li l-proċess ta' tfittxija għal prodotti projbiti huwa wieħed fiss kemm għal dawn in transit u kemm dawk destinati għal Malta, l-infurzar jaf ivarja skont il-liġi internazzjonali jew Ewropea, u skont il-pajjiż minn fejn kien impurtat il-prodott. F'dan il-każ, il-persuni li jkunu qed jistennew dawn il-prodotti jkunu mgħarrfa bit-twaqqif tagħhom, iżda jinżamm responsabbli għall-ġarr tagħhom rappreżentat biss. Kien hemm 189 waqfa ta' attentati ta' kuntrabandu ta' prodotti destinati għal Malta fejn fihom kien hemm involuti qabdiet ta' prodotti projbiti. Busuttil spjega kif hemm diversi fatturi li jiddeterminaw li oġġett ikun projbit f'pajjiżna, jew anke sempliċiment restritti. Wieħed jifhem li ċerti sustanzi bħal droga huma projbiti għall-aħħar minn Malta, iżda d-dwana twaqqaf ukoll oġġetti ta' ditti foloz, u speċi ta' annimali jew pjanti protetti. Ħarsa lejn l-informazzjoni ta' dawn il-każi tindika li fost dawn kien hemm drogi bħal kokaina u kannabis, ċineg tal-arloġġi tal-idejn, u insettiċidi fost oħrajn. Kien hemm ukoll 2,958 prodotti kontrafatti oħrajn. Din l-informazzjoni turi wkoll prodotti kemxejn kurjużi destinati għal Malta. Il-Maltin magħrufin li jordnaw ħwejjeġ x'jilbsu, xi aċċessorji għall-mowbajl, jew anke affarijiet biex iżejnu darhom bihom minn fuq xi sit elettroniku. Iżda nistgħu nikkonfermaw li hawn xerrejja b'gosti kemxejn differenti.